Spisskum

Spisskum, spisskummen eller spisskarve (Cuminum cyminum), er en ettårig krydderplante i skjermplantefamilien. Frøene er aromatiske og brukes mye i det asiatiske, arabiske og meksikanske kjøkkenet. Også urten kan brukes, noe som blant annet er vanlig i vietnamesisk mat.

Krydderblandninger som karri, tacokrydder og garam masala inneholder malte frø av spisskum.

 Beskrivelse 
Spisskum er en ettårig urt, med aromatisk lukt og smak som kan bli inntil 50 cm høy, men vanligvis mellom 10–30 cm. Stengelen er grenet og bladene er oppdelt i trådlignende fliker. Der hvor bladskaftene møter stengelen dannes det en slire som omslutter den.

Den tilhører skjermplantefamilien som kjennetegnes av blomster i en type blomsterstand kalt skjermer. Hos spisskum er blomsterstanden en dobbeltskjerm, en sammensatt skjerm av småskjermer med blomster. Småskjermene og storskjermene består av 3–6 stråler. Det er både småsvøp og storsvøp, med 2–6 linjeformede svøpblader i hver av dem. Svøpbladene i storsvøpet er relativt lange, ofte lengre enn strålene i storskjermen. Det er mellom 3–8 hvite eller lyserøde blomster i skjermene, og blomsterskaftene er mellom 3 og 6 cm lange. Blomstene er små, og kronbladene måler bare i underkant av 2 mm.

Fruktene er fint håret, lysere enn hos karve og omtrent dobbelt så lange, omkring 5–7 mm. Inni fruktene dannes ett frø.

 Forvekslinger med karve 
Spisskum, også kalt spisskarve og karve (Carum carvi) bærer en viss navnelikhet og forveksles noen ganger når de omtales om hverandre. Selv om og krydderet smaker og lukter forskjellig, kan dessuten planten, og spesielt frøene, ligne i utseende.

På engelsk er spisskum cumin, og det kan føre til noe forvirring siden kummin på svensk sikter til karve. Det danske ordet for karve er kommen, ikke ulikt Kümmel på tysk.

Kjenner man duft og smak, er det vanskelig å ta feil mot karven, som kan gjenkjennes fra akevitt og surkål.

 Bruk 
Spisskum er hyppig brukt over hele India i all slags retter, og introdusert i vesten sammen med interessen for eksotisk mat, i Norge er den best kjent som krydder i nøkkelost, i likhet med den nederlandske Kanterkomijnekaas fra Friesland og Groningen. Spisskum brukes også i flere krydderblandinger for taco.

Tørket spisskum kan brukes enten malt eller som hele frø. Ved oppvarming i tørr stekepanne frigjøres aromatiske stoffer og smaken framheves. Smaken er kraftig, pirrende og litt besk.
 Galleri 
På bildene ses blomster i skjermer, tørkede frø, essensiell olje, krydret ost og en typisk indisk krydderblanding.

 Referanser 

 Eksterne lenker 


Kategori:Krydder
Kategori:Kulturplanter
Kategori:Planter formelt beskrevet i 1753
Kategori:Planter formelt beskrevet av Carl von Linné
Kategori:Røde blomster
Kategori:Skjermplantefamilien